**TÁJÉKOZTATÓ**

A „Munkásszállások kialakítása” központi munkaerőpiaci program keretében nyújtható támogatásról

Támogatás iránti kérelmet a **helyi önkormányzat, valamint önkormányzati társulás** nyújthat be **munkásszállás építéséhez vagy** munkásszállás céljából igénybe vehető ingatlan **felújításához**. Támogatás **minimum 80 munkavállaló elszállásolására alkalmas** munkásszállás kialakításához nyújtható.

A program szempontjából a munkásszállás **fogalma** a következő: munkásszállás **a támogatott tulajdonát képező** olyan szálláshely, amely lakóhelyiségenként legalább egy, a - **támogatottal szerződési jogviszonyban álló - munkaadóval munkaviszonyban lévő** olyan **magánszemély elhelyezésére szolgál**, akinek nincs lakóhelye azon a településen, ahol a munkahelye van.

A program keretében csak abban esetben nyújtható a munkásszállás létrehozásához támogatás, ha a beruházással érintett ingatlan a kérelmező tulajdonában áll. Erről az önkormányzatnak a kérelem mellékletét képező nyilatkozatok 2. pontjában nyilatkoznia kell.

A támogatás annak a helyi önkormányzatnak, valamint önkormányzati társulásnak nyújtható, amely

a) a munkásszállás építéséhez, felújításához nyújtott támogatás iránti kérelmét a beruházás megkezdése előtt benyújtja,

b) a beruházási költségek legalább 40 százalékát saját forrásból biztosítja,

c) rendelkezik a kötelezettségek teljesítését elősegítő anyagi biztosítékkal,

d) az építendő munkásszállás terveivel rendelkezik, és a munkásszállás azokból megállapíthatóan megfelel a jogszabályban meghatározott feltételeknek,

e) kötelezettséget vállal arra, hogy

ea) a támogatási igényben megjelölt összegnél kevesebb támogatás megállapítása esetén a megvalósításhoz szükséges pénzügyi fedezet különbözetét pótolja, vagy a beruházás megvalósítására vonatkozó tervét a rendelkezésre álló összegek figyelembevételével átdolgozza,

eb) a beruházást a támogatási igény benyújtását követően, de legkésőbb a hatósági szerződés megkötését követő 3 hónapon belül megkezdi,

ec) a beruházást meglévő ingatlan felújítása esetén, annak megkezdésétől számított egy éven belül, új munkásszállás építése esetén két éven belül befejezi,

ed) szerződést köt a munkaadóval annak érdekében, hogy a munkaadó a támogatással létrehozott munkásszállásban szállásolja el a mobilitási problémákkal érintett munkavállalóit,

f) vállalja, hogy a munkásszállás működtetése céljából legalább 4 fő álláskeresőt alkalmaz.

A b) pont szerinti **saját forrás** rendelkezésre állásáról a képviselő-testületi, társulási tanácsi határozat, vagy a képviselő-testület költségvetési rendeletbe, határozatba foglalt - a tartalék feletti rendelkezési jogot átruházó - felhatalmazása alapján a polgármester, illetve társulási tanács elnökének nyilatkozata fogadható el. Saját forrásként a beruházás célját szolgáló új tárgyi eszközök létesítése (beszerzése, előállítása) érdekében teljesített, a számvitelről szóló 2000. évi C. törvény 47. §-ában meghatározott pénzkiadások, valamint a munkásszállás elszámolható építési és felújítási költségei tekintetében teljesített pénzkiadások vehetők figyelembe. A program keretében nem elszámolható költségek tehát például a felújítandó ingatlan megvásárlásának költségei vagy a munkásszállás megépítéséhez szükséges telekvásárlás költségei, így ezek nem tekinthetők saját forrásnak. Nem tekinthető saját forrásnak az államháztartás központi alrendszeréből kapott más költségvetési támogatás.

A c) pont szerinti **anyagi biztosíték**ként

a) a támogatásban részesülő valamennyi − jogszabály alapján beszedési megbízással megterhelhető − fizetési számlájára vonatkozó, a támogató javára szóló beszedési megbízás benyújtására vonatkozó felhatalmazó nyilatkozata a pénzügyi fedezethiány miatt nem teljesíthető fizetési megbízás esetére a követelés legfeljebb harmincöt napra való sorba állítására vonatkozó rendelkezéssel együtt **és**

b) a támogató javára szóló jelzálogjog bejegyzése

fogadható el.

A kikötött biztosíték **rendelkezésre állását** a hatósági szerződés megkötésének időpontjáig kell biztosítani. A biztosítéknak a támogatási jogviszony alapján fennálló kötelezettségek megszűnéséig, vagyis a munkásszállás 10 éven keresztül történő üzemeltetési időszakának végéig rendelkezésre kell állnia, amely ezen fenntartási időszak tekintetében a támogató javára bejegyzett első ranghelyű jelzálogjog lehet. A Felhatalmazó leveleknek tehát legalább az előleggel történő elszámolás elfogadásának időpontjáig rendelkezésre kell állnia, a jelzálogjog törlésére pedig legkorábban az üzembe helyezés napjától számított 10 év üzemeltetést követően kerülhet sor. A jelzálogjog nemcsak a beruházással érintett ingatlanra, hanem az önkormányzat, illetve az önkormányzat 100 %-os tulajdonában lévő gazdasági társaság tulajdonában álló bármely, a támogatáshoz fedezetet biztosító ingatlanra bejegyezhető. Önkormányzati társulás esetében jelzálogjog a társulásban részt vevő önkormányzatok, illetve ezen önkormányzatok 100 %-os tulajdonában lévő gazdasági társaságok tulajdonában álló ingatlanokra jegyezhető be. A fedezetként felajánlott zálogingatlan(ok) értékét a megítélt támogatási összeg és járulékai erejéig kell biztosítani.

Zálogingatlan a Magyar Köztársaság területén fekvő, per-, szolgalommentes, forgalomképes nem lakás céljára szolgáló ingatlan. Az ingatlan egésze szolgálhat fedezetül.

Ingatlan fedezet felajánlásához 30 napnál nem régebbi eredeti földhivatali tulajdoni lap másolat-szemle, és érvényes, hivatalos, az 54/1997.(VIII.1.) FM rendeletben és a 25/1997.(VIII.1.) PM rendeletben előírt tartalmi követelményeknek megfelelő eredeti értékbecslés szükséges, amelyeket a hatósági szerződés megkötéséhez kell csatolni. Az értékbecslés elkészítéséről a kérelmezőnek kell gondoskodnia. A támogatási időszak alatt a kormányhivatal bármikor jogosult saját értékbecslő alkalmazásával meghatározni a biztosítékul szolgáló ingatlanok értékét.

A jelzálogjog bejegyzésének költségeit a kérelmezőnek kell viselnie.

A d) pont szerinti feltétel vizsgálata során, vagyis, hogy az építendő munkásszállás benyújtott terve alapján **a munkásszállás megfelel-e a jogszabályban meghatározott feltételeknek**, az alábbiakra kell figyelemmel lenni. A nem üzleti célú közösségi, szabadidős szálláshely-szolgáltatásról szóló 173/2003. (X. 28.) Korm. rendelet 2. számú mellékletének VI. fejezete tartalmazza a pihenőházak minősítési követelményeit. Eszerint pihenőháznak minősül különösen a munkásszállás. Így az ott leírt követelményeknek való megfelelést szükséges megvizsgálni.

A f) pont szerinti feltétel vizsgálata, vagyis **a munkásszállás működtetése céljából alkalmazandó álláskeresők száma** tekintetében a továbbiakban részletezett maximum érték eléréséig a kialakításra kerülő munkásszállás **férőhelyeinek száma az irányadó**. Amennyiben 80 férőhellyel rendelkező munkásszállás kerül kialakításra, a f) pont szerinti legalább 4 fő álláskereső alkalmazása kötelező. 80 férőhelyesnél nagyobb munkásszállás kialakítása esetén 40 férőhelyenként plusz egy fő, de maximum összesen 10 fő álláskereső foglalkoztatása kötelező.

A támogatás megállapításának e) pont ed) alpont szerinti feltétele **a helyi önkormányzat és a munkaadó(k) között létrejött szerződés**, amelyben a munkaadó kötelezettséget vállal arra, hogy

a) olyan személlyel létesít határozatlan idejű, vagy legalább egy évre szóló határozott idejű munkaviszonyt,

aa) akit álláskeresőként tartanak nyilván vagy

ab) akinek állandó lakóhelye és a munkavégzés helye legalább 50 km-re található egymástól, vagy a köztük lévő útvonalon tömegközlekedési eszköz nem jár, és

ac) akinek nincs a támogatás folyósításának időpontjában saját tulajdonú lakása vagy lakásra vonatkozó haszonélvezeti joga a munkavégzés helyén vagy olyan településen, amelynek a munkavégzés helyétől való távolsága nem éri el az 50 km-t, és

b) az a) pontban meghatározott feltételekkel rendelkező, valamint a már alkalmazásában álló, és az a) pont ab) és ac) alpontjában meghatározott feltételekkel rendelkező munkavállalóit a támogatással létrehozott munkásszálláson szállásolja el.

**A támogatás iránti kérelmet és mellékleteit a helyi önkormányzat, illetve az önkormányzati társulás a székhelye szerint illetékes fővárosi, illetve megyei kormányhivatalhoz nyújthatja be 1 eredeti példányban, valamint 2 példányban elektronikus adathordozón (CD)** **a www.kormany.hu és www.munka.hu honlapon közzétett kérelem formanyomtatvány használatával. A támogatásról mérlegelési jogkörben a foglalkoztatáspolitikáért felelős miniszter dönt.**

**Vissza nem térítendő** **támogatás** nyújtható az új ingatlan építéséhez, vagy meglévő ingatlan felújításához szükséges építési költségek tekintetében. **Visszatérítendő támogatás** nyújtható a beruházás célját szolgáló új tárgyi eszközök beszerzéséhez. Amennyiben a benyújtott kérelem mindkét támogatás nyújtására együttesen irányul, abban az esetben a támogatás **részben** – a beruházás célját szolgáló új tárgyi eszközök beszerzése tekintetében – **visszatérítendő**.

## A támogatás terhére 100 % előleg adható.

**A támogatás maximális mértékének megállapítására az alábbi két szempont együttes figyelembe vétele alapján kerül sor:**

* *Egy m2-re jutó fajlagos költség*
* munkásszállás építése esetén: maximum 280 000 Ft
* munkásszállás céljából igénybe vehető ingatlan felújítása esetén: maximum 200 000 Ft
* *Egy munkásszállási férőhely kalkulált költsége*
* munkásszállás építése esetén: maximum 2 800 000 Ft
* munkásszállás céljából igénybe vehető ingatlan felújítása esetén: maximum 2 000 000 Ft

**A támogatás keretében elszámolható költségek:**

*Munkásszállás építése esetén:*

* terület-előkészítési költség

1. régészeti feltárás,
2. lőszermentesítés,
3. földmunkák
4. egyéb, a terület ingatlan építésére alkalmassá tétele érdekében végzett előkészítő munkák költségei.

* az ingatlan épületszerkezeteinek, közös használatra szolgáló helyiségeinek és központi berendezéseinek építési költségei,
* az ingatlan rendeltetésszerű használhatóságát biztosító

1. helyiségeinek,
2. tároló helyiségeknek, ideértve a különálló épületben megvalósuló tüzelőanyag-tárolót, a lomkamrát,
3. melléképítményeknek, ideértve a hulladéktartály-tárolót, a közműpótló építményeket és berendezéseket, a közmű-becsatlakozás építményeit,
4. egyéb építményeknek, ideértve a lakótelek homlokvonalán álló kerítést, az építésügyi hatóság által előírt kerítést, az épület megközelítését szolgáló tereplépcsőt, lejtőt és járdát, valamint támfalat és szivárgó övárkot, valamint
5. a gépkocsitároló helyiségnek az építési költségei,

* a közműbekötések költségvetés szerinti építési költségei,
* a lebonyolítási költségek, köztük a műszaki tervezés, a hatósági engedélyezés – ideértve a használatbavétel tudomásulvételét, illetve az egyszerű bejelentéshez kötött épület felépítésének megtörténtéről szóló hatósági bizonyítvány kiállítását is – és a műszaki ellenőrzés költségeit,
* a távfűtés bekapcsolási díj, az elektromos hálózat fejlesztési hozzájárulások,
* az ingatlanhoz kapcsolódó közterületi út-, járda- és közműépítési költségek és hozzájárulások,
* az ingatlan megépítéséhez szükséges földmunka elvégzésének költségei,
* az ingatlan megépítése érdekében felmerült építménybontási költségek,
* víz-, csatorna-, elektromos-, gázközmű bevezetése, vagy belső hálózatának kiépítése, fürdőszoba létesítése,
* központosított fűtés kialakítása, beleértve a megújuló energiaforrások alkalmazását is,
* az épület szigetelése, beleértve a hő-, hang-, vagy vízszigetelési munkálatokat,
* az energiahatékonyság javításával kapcsolatos tevékenységek,
* a beruházás célját szolgáló új tárgyi eszközök beszerzésének költségei, amely tartalmazza a vételárat, tartalmazhatja az eszközbeszerzéshez kapcsolódó szállítás és üzembe helyezés költségét is.

*Munkásszállás céljából igénybe vehető ingatlan felújítása esetén*

* az ingatlan rendeltetésszerű használhatóságát biztosító

1. helyiségeinek,
2. tároló helyiségeknek, ideértve a különálló épületben megvalósuló tüzelőanyag-tárolót, a lomkamrát,
3. melléképítményeknek, ideértve a hulladéktartály-tárolót, a közműpótló építményeket és berendezéseket, a közmű-becsatlakozás építményeit,
4. egyéb építményeknek, ideértve a lakótelek homlokvonalán álló kerítést, az építésügyi hatóság által előírt kerítést, az épület megközelítését szolgáló tereplépcsőt, lejtőt és járdát, valamint támfalat és szivárgó övárkot, valamint
5. a gépkocsitároló helyiségnek az építési költségei, felújítási költségei,

* a közműbekötések költségvetés szerinti építési, felújítási költségei,
* a lebonyolítási költségek, köztük a műszaki tervezés, a hatósági engedélyezés – ideértve a használatbavétel tudomásulvételét, illetve az egyszerű bejelentéshez kötött épület felépítésének megtörténtéről szóló hatósági bizonyítvány kiállítását is – és a műszaki ellenőrzés költségeit,
* a távfűtés bekapcsolási díj, az elektromos hálózat fejlesztési hozzájárulások,
* az ingatlanhoz kapcsolódó közterületi út-, járda- és közműépítési költségek és hozzájárulások,
* az ingatlan következő fő strukturális elemeinek felújítása: tető, homlokzat, a homlokzaton lévő ajtók és ablakok, lépcsőház, külső és belső folyosók, bejáratok és ezek külső elemei, liftek,
* az épület műszaki berendezései felújításának költségei,
* víz-, csatorna-, elektromos-, gázközmű bevezetése, vagy belső hálózatának kiépítése, fürdőszoba létesítése,
* központosított fűtés kialakítása vagy cseréje, beleértve a megújuló energiaforrások alkalmazását is,
* az épület szigetelése, beleértve a hő-, hang-, vagy vízszigetelési munkálatokat,
* az energiahatékonyság javításával kapcsolatos tevékenységek,
* a beruházás célját szolgáló új tárgyi eszközök beszerzésének költségei, amely tartalmazza a vételárat, tartalmazhatja az eszközbeszerzéshez kapcsolódó szállítás és üzembe helyezés költségét is.

Amennyiben a kérelem egyszerre irányul építési és felújítási tevékenység végzésére (például meglévő épület felújítása és az épület bővítése), abban az esetben a beruházás megvalósításához szükséges építési, illetve felújítási költségek is elszámolhatóak, de a költségeket elkülönítetten kell tervezni és kimutatni.

Az építési költségek alatt kell érteni az új építésen túl minden, az építmény rendeltetésszerű hasznosítását lehetővé tevő átalakítást, bontást, felújítást, bővítést.

Az akadálymentes hozzáférést biztosító átalakítási költségek elszámolhatók, amennyiben az akadálymentesítés végrehajtása nélkül az épület nem lenne alkalmas a feladat ellátására, különösen amennyiben a fogyatékkal élő személyek munkásszálláson való elszállásolása egyébként nem lenne biztosított. Az akadálymentesítés szükségességét és az átalakítási terv megfelelőségét rehabilitációs mérnök által készített szakvéleménnyel kell alátámasztani.

Tárgyi eszköz esetében az elszámolható költséget szokásos piaci áron kell figyelembe venni, ha az a kedvezményezett és a kedvezményezettől nem független harmadik személy között a szokásos piaci ártól eltérő áron kötött szerződés alapján merült fel.

A támogatás keretében **nem számolhatók el** az alábbi költségek:

* meglévő ingatlan (apportként nem számítható be),
* ingatlan, földterület vásárlása,
* bérleti díjak, lízing költségek,
* gépjárművek bekerülési értéke,
* a kérelem benyújtásának napja előtt felmerült költség, ráfordítás.

A támogatásból nem fedezhető az ugyanazon épületben létrehozott olyan helyiség kialakítása, amely nem tartozik a munkásszállás fogalmi körébe (például üzlethelyiség kialakítása a munkásszálláson belül). Ebben az esetben az eltérő célú helyiségekre eső költségeket a kivitelezési szerződésben is el kell különíteni.

A támogatásban részesülő önkormányzat **bérleti szerződést** köt azzal a munkaadóval, amelynek munkavállalói a munkásszállást igénybe veszik. Az elszámolható költségekre nyújtott támogatás esetén az azokból megvalósított beruházást a beruházás befejezésétől (üzembe helyezés időpontjától) számított **legalább 10 évig kell működtetni**.

## Érvényes: 2018. január 1. napjától visszavonásáig.